**Ministru kabineta rīkojuma projekta** **„Par iemaksu Starptautiskā civilā biroja (International Civilian Office (Kosovo) – ICO) budžetā” sākotnējās ietekmes novērtējuma ziņojums (anotācija)**

|  |  |
| --- | --- |
| **I. Tiesību akta projekta izstrādes nepieciešamība** | |
| 1. Pamatojums | 2008.gada 28.februārī tika izveidota Starptautiskā Kosovas pārraudzības grupa ISG (*International Steering Group for Kosovo*)*,* ar mērķi atbalstīt bijušā ANO īpašā sūtņa Marti Ahtisāri izstrādātā plāna Kosovai (*[Comprehensive Proposal for the Kosovo Status Settlement](http://www.ico-kos.org/pdf/Ahtisaari%20Comprehensive%20Proposal%20in%20English.pdf" \t "_blank)*) īstenošanu.ISG uzskatāma par Kosovas neatkarību atzinušo valstu politisko apvienību, kurā apvienojušās lielākā daļa ES dalībvalstu, kā arī ASV, Šveice, Norvēģija un Turcija.Saskaņā ar ISG mandātu plāna īstenošanu uzrauga starptautiskais civilais pārstāvis (ICR) ar Starptautiskā civilā biroja (ICO) Kosovā atbalstu. ICO, sadarbojoties ar pārējām ES pārstāvošajām institūcijām Kosovā (Eiropas Komisija (EK); ES īpašais pārstāvis; tiesiskuma misija *EULEX*), sniedz konsultācijas Kosovas valdībai, lai atbalstītu valsts Eirointegrācijas perspektīvu un reformu procesu, tostarp valsts pārvaldes veidošanu, likuma varas stiprināšanu, sabiedrības integrāciju. Lai nodrošinātu ICO pastāvēšanu, ISG ietilpstošās valstis veic brīvprātīgos maksājumus. Līdz šim lielākos maksājumus ICO uzturēšanai ir veikusi Eiropas Komisija, ASV, Šveice, Norvēģija. |
| 2. Pašreizējā situācija un problēmas | Tā kā vairākas ISG valstis, tostarp Latvija, kopš ICO izveidošanas 2008.g. nav veikušas iemaksas ICO budžetā, EK ir nācies palielināt savas iemaksas daļu līdz pat 70%, kas ir uzskatāms par ārkārtas gadījumu. EK ir izvirzījusi prasību ISG valstīm segt 2.2 miljonus EUR lielo deficītu, lai EK līdz 2011. gada beigām varētu veikt savu iemaksu 4.2 miljonu EUR apmērā. ISG sanāksmē 2011.gada. 19.maijā ICR informēja par ICO štatu samazināšanu 42 % apmērā un vērsās pie ISG dalībvalstīm ar lūgumu veikt iemaksas 2012.g. ICO budžetā, lai nepietiekama finansējuma dēļ misija netiktu slēgta. No katras dalībvalsts būtu nepieciešama vismaz 76.000 EUR iemaksa. 2011.g. 12.jūlijā ISG sanāksmē Kosovā tika apspriesta kritiskā situācija ar ICO finansējumu.  Latvijai kā valstij, kas 2008. gada 20. februārī ir atzinusi Kosovas neatkarību un 2008.gada 8. maijā ir nodibinājusi diplomātiskās attiecības ar Kosovu, kā arī cenšas stiprināt savu ieguldījumu reģionā, ir būtiski veikt iemaksu ICO tālākai darbības nodrošināšanai un mērķu sasniegšanai. Savas iemaksas ICO uzturēšanai, ņemot vērā ICO kritisko finanšu situāciju, ir solījušas vairākas ISG valstis, kuras, tāpat kā Latvija, līdz šim nebija piedalījušās ICO finansēšanā. Kopš 2008. gada regulāras un ievērojamas iemaksas veikušas Austrija, Čehija, Igaunija, Vācija, Ungārija, Īrija, Nīderlande, Turcija un Luksemburga. Iemaksas šogad apsolījušas veikt arī Polija, Somija, Itālija, Zviedrija, Lielbritānija, Beļģija un Dānija. Arī Balkānu reģiona valstis Horvātija un Slovēnija nopietni izvērtē iemaksas veikšanu, kaut arī abas valstis jau sniedz Kosovai palīdzību cita veida ietvaros. Priekšlaicīga ICO slēgšana finansējuma trūkuma dēļ negatīvi ietekmētu vispārējo drošības situāciju Kosovā un arī Rietumbalkānu reģionā. Latvijas Republikas iemaksa ICO paredzēta kā vienreizēja brīvprātīgā iemaksa. Nekādas sankcijas par turpmāko iemaksu neveikšanu nav, jo ICO funkcionē balstoties uz tā dalībvalstu brīvprātīgo iemaksu pamata. |
| 3.Saistītie politikas ietekmes novērtējumi un pētījumi | Nav attiecināms. |
| 4.  Tiesiskā regulējuma mērķis un būtība | Rīkojuma mērķis ir noteikt, ka Ārlietu ministrijai 2011. gadā no budžeta programmas 02.00.00 „Iemaksas starptautiskajās organizācijās” līdzekļiem jāveic iemaksa Starptautiskā civilā biroja budžetā 10 542 LVL (15 000 EUR) apmērā. Iemaksas veikšana Starptautiskā civilā biroja 2012. gada budžetā atbilst Latvijas ārpolitikas interesēm, jo veicina Latvijas ciešāku iesaisti reģionā, kā arī Kosovas Eirointegrāciju. |
| 5. Projekta izstrādē iesaistītās institūcijas | Nav attiecināms. |
| 6. Iemesli, kādēļ netika nodrošināta sabiedrības līdzdalība | Nav attiecināms. |
| 7. Cita informācija | Projekta ieviešanai papildus valsts un pašvaldību budžeta līdzekļi nav nepieciešami. Iemaksas tiks veiktas no Ārlietu ministrijas budžeta programmas 02.00.00 „Iemaksas starptautiskajās organizācijās” līdzekļiem. Ārlietu ministrija vērš uzmanību, ka iemaksu apjoms starptautiskajās organizācijās ir atkarīgs gan no katras organizācijas budžeta tendencēm, gan iemaksu skalas, gan valūtas kursa svārstībām (īpaši USD). Ņemot vērā iepriekš minētos faktorus, no valsts budžeta programmas 02.00.00 „Iemaksas starptautiskajās organizācijās” veiktās iemaksas starptautiskajās organizācijās ir mazākā apmērā, kā tika plānots. Lielākie ietaupījumi ir izveidojušies no iemaksām ANO (aptuveni 20 000 LVL), Reģionālajā sadarbības organizācijā (aptuveni 10 400 LVL), EDSO (aptuveni 9 500 LVL) un UNESCO (aptuveni 9 038 LVL). |

Anotācijas  II. – VI. sadaļa – nav attiecināms.

|  |  |
| --- | --- |
| **VII. Tiesību akta projekta izpildes nodrošināšana un tās ietekme uz institūcijām** | |
| 1. Projekta izpildē iesaistītās institūcijas | Projekta izpildi nodrošinās Ārlietu ministrija. |
| 2. Projekta izpildes ietekme uz pārvaldes funkcijām | Nav attiecināms. |
| 3. Projekta izpildes ietekme uz pārvaldes institucionālo struktūru.  Jaunu institūciju izveide | Saistībā ar projekta izpildi nav nepieciešams veidot jaunas institūcijas. |
| 4. Projekta izpildes ietekme uz pārvaldes institucionālo struktūru. Esošu institūciju likvidācija | Saistībā ar projekta izpildi nav plānots likvidēt esošās institūcijas. |
| 5. Projekta izpildes ietekme uz pārvaldes institucionālo struktūru. Esošu institūciju reorganizācija | Saistībā ar projekta izpildi nav plānots reorganizēt esošu institūciju vai arī apvienot esošas institūcijas. |
| 6. Cita informācija | Nav. |

**Ārlietu ministrs E. Rinkēvičs**

**Vīza: Valsts sekretārs                                                 A. Teikmanis**

07.12.2011, 16:00

748

Edvards Rubīns

Tālr. 67016 238, [edvards.rubins@mfa.gov.lv](mailto:edvards.rubins@mfa.gov.lv)